<classify> SHIRIKA la Taifa la Hifadhi ya Jamii NSSF limesaini makubaliano ya awali na vyuo vya elimu ya juu vilivyopo jijini Dar es Salaam, kwa ajili ya kuwapangisha wanafunzi katika nyumba zake zilizopo Mtoni Kijiji, Dar es Salaam.Akizungumza mara baada ya kuweka saini makubaliano hayo jana, Mkurugenzi Mkuu wa NSSF, William Erio, alisema zaidi ya wanafunzi 17,820 watanufaika na nyumba hizo katika awamu ya kwanza.Uamuzi huo unatokana na agizo la Waziri Mkuu, Kassim Majaliwa alilolitoa mwishoni mwa mwaka jana, akitaka nyumba zinazomilikiwa na NSSF, Kampuni ya Watumishi Housing WHC na Shirika la Taifa NHC zilizopo wilayani Kigamboni, zipangishwe wanafunzi wa elimu ya juu, watumishi wa umma na wananchi wa kawaida, badala ya sasa nyingi zimekaa zikisubiri kununuliwa.Erio alisema kusaini makubaliano hayo ni hatua muhimu ya kukamilisha ujenzi wa majengo ili sasa yaweze kutumika na kukaliwa na wananchi. Alifafanua kuwa kati ya makundi wanaokusudia kutumia majengo hayo ni wanafunzi wa vyuo mbalimbali.Erio alisema katika makubaliano hayo, wamewekeana saini makubaliano rasmi na uongozi wa vyuo vitano vya elimu ya juu, ambapo Chuo Kikuu Kishiriki cha Elimu cha Dar es Salaam DUCE, kimeomba nafasi kwa ajili ya wanafunzi wake 3,000. Alisema Chuo cha Usimamizi wa Fedha IFM, kimeomba nafasi kwa ajili ya wanafunzi 3,500, Chuo cha Teknolojia cha Dar es Salaam DIT nafasi kwa wanafunzi 320, Taasisi ya Uhasibu Tanzania TIA nafasi kwa wanafunzi 5,000 na Chuo cha Kumbukumbu ya Mwalimu Julius Nyerere nafasi za wanafunzi 6,000.Tumesaini makubaliano ya awali ambayo ni muhimu kwa pande zote mbili, kwetu sisi wakati tunakamilisha taratibu za kuwapangisha tunajua soko likoje na wao wanakuwa na uhakika kwamba wanakwenda kuzungumza na wanafunzi kuwaeleza kuhusu makazi haya,alisema.Alisema eneo la Mtoni Kijiji, kuna nyumba ambazo zipo tayari kwa ajili ya kutumika, ambazo zinaweza kuchukua wanafunzi 4,000. Erio alisema nyumba ambazo hazijakamilishwa kujengwa ujenzi wake utakamilishwa haraka.Aidha, alisema nyumba zingine za NSSF za Toangoma na Dungu, zinafaa kwa makazi au kupangishwa au kuuza. Aliwataka Watanzania kuchangamkia fursa ya kukopa ili kuzinunua au kupanga katika nyumba hizo.Alisema uwepo wa nyumba hizo ni fursa kwa taasisi za fedha, kuanza kuwakopesha watu wanaotaka kupanga au kununua nyumba hizo, ikiwezekana kwa riba maalumu ambayo itakuwa nafuu.Alisema ni ruksa kwa Watanzania wote, kununua nyumba hizo, kwani ni nyingi na za aina tofauti na kwamba zipo za vyumba vitatu mpaka vitano. Kwa upande wake, Mwakilishi wa DUCE, Profesa Stephen Maluka, aliipongeza serikali kwa kuvifikiria vyuo vya elimu ya juu kupata nafasi za makazi. Alisema kwamba chuo hicho kina wanafunzi 6,000, lakini uwezo wa chuo ni kuwapa malazi wanafunzi 420 tu.Utaona zaidi ya wanafunzi 5,000 wanahangaika, hawana sehemu ya kukaa, kwa hatua hii ya serikali ya kutufikiria sehemu ya malazi tunaipongeza sana, alisema Profesa Maluka.Naibu Mkuu wa IFM anayeshughulikia Taaluma, Utafiti na Ushauri, Dk Emmanuel Mnzava, aliishukuru NSSF kwa kuwapatia fursa ya malazi wanafunzi wao katika nyumba zake.Rais wa Serikali ya Wanafunzi DUCE, Deogratus Medson, alimshukuru Rais Dk John Magufuli kwa kuwatatulia changamoto ya makazi wanafunzi wa vyuo vikuu, kwa kuiagiza NSSF kuruhusu nyumba zake kutumiwa na wanafunzi wa vyuo vya elimu ya juu.Makamu wa Rais wa Serikali ya Wanafunzi wa Chuo cha Kumbukumbu ya Mwalimu Nyerere, Amida Hussein, alishukuru serikali kupitia NSSF kwa kuwawezesha wanafunzi kupata nyumba hizo, ambazo zitawaondolea changamoto ya makazi. Bei za kupanga au kununua nyumba za NSSF, zinatarajiwa kutolewa na Mthamini Mkuu wa Serikali hivi karibuni.  <topic>: kitaifa 